Einn er í haldi lögreglu eftir hnífstunguárás við Hagkaup í Garðabæ í nótt. Aðstoðaryfirlögregluþjónn segir meira um gróf ofbeldisverk ungra manna en áður.
Lögregla var kölluð að Hagkaupum í Garðabæ á öðrum tímanum í nótt vegna harðra slagsmála utan við verslunina. Margeir Sveinsson er aðstoðaryfirlögrelguþjónn hjá miðlægri rannsóknardeild lögreglu.
Þarna höfðu fjórir aðilar lent saman og tveir af þeim höfðu fengið áverka eftir eggvopn.
Tveir voru fluttir á slysadeild - annar með minniháttar skurði, en hinn með alvarlega áverka. Sá var bæði stunginn í kvið og bak en er þó ekki talinn í lífshættu. Margeir segir ekki liggja fyrir nákvæmlega hvers vegna mennirnir tókust á.
Við teljum okkur vera búin að ná vel utan um þetta en yfirheyrslum er ekki lokið. Það er einn aðili enn í haldi hjá okkur.
Fjórmenningarnir eru 17 til 25 ára. Margeir segir aukna hörku í átökum ungra manna undanfarið.
Þetta er orðið svona grófara þessi áflog og menn eru farnir að grípa til svona eins og í þessu tilviki. það er gripinn upp hnífur í áflogum. Þetta erum við að sjá í auknum mæli. Mjög. Þarf að bregðast við þessu? Ég held að það þurfi að bregðast við og miðla til fólks að fara varlega með svona vopnaburði. Þetta er stórhættulegt og getur valdið miklum skaða.
Maður sem var stunginn í kvið og bak fyrir utan Hagkaup í Garðabæ í nótt er ekki í lífshættu. Einn er í haldi lögreglu vegna árásarinnar.